《闻比郡李沧溟出守顺德书此寄上》
明代·卢楠

汉署仙郎何处求，高旌知驻古邢州。渔阳久待张君淑，河内争迎郭细侯。

旧日石门曾拒垒，此时铜马莫轻谋。畏途远附青云翼，慷慨长唫寄壮游。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。